Frekke Frida Flue på sirkus

Jon Håkon Aulie

Kari-Mette Astrup

www.livforlag.no

© LiV Forlag 2014

Tilrettelagt for ebok av eBokNorden as

ISBN: 978-82-93184-99-7 (epub)
ISBN: 978 - 82 - 93184 - 74 - 4 (trykk)

Tidligere utgivelser:

Frekke Frida Flue, 2011

Frekke Frida Flue forelsker seg, 2012

Frekke Frida Flue feirer jul, 2013

Bidratt med tekster i:

VestfoldLiv 2011

Plakaten

Vinteren har vært lang og kjedelig. Etter jul har vi bare vært inne, og det er ikke noe gøy for to fluer som oss. Den eneste trimmen vi får er i det fine fluetreningssenteret vi fikk av Kasper til jul. Det er laget av melkekorker han hadde samla på skolen.

Små, hvite fra lettmelk og store, røde fra sjokomelk. Han klippet ut midten av korkene, sånn at de blei seende ut som hjul, før han limte dem sammen til noe som lignet et stort tårn. Et tårn med røde og hvite, små og store ringer på kryss og tvers, som fluer kan fly ut og inn av og rundt omkring i.

Jeg skal si vi har trena! Vi har rett og slett blitt rågode til å fly! Ja, ikke bare fly, men også på looper og krappe svinger.

Kasper og Kristin synes det er gøy å se på at vi trener. De har stadig med seg venner hjem fra skolen, og da har vi vist fram kunstene våre. Mange av barna blir helt forskrekka når de ser oss, og er nesten sjokkert over at Kasper og Kristin har to tamme fluer i huset.

-Tamme og tamme, stønner mammaen da…

Vi har hatt mye morsomt med fluetreningssenteret. Kasper har lekt sirkus, og kaller seg for fluesirkusdirektør. Da tar han på seg en gammel flosshatt og slår ut med armene.

-Velkommen til FLUESIRKUS! roper han, mens vennene hans står og ser forundret på at vi flyr looper og krappe svinger.

Endelig har det blitt litt varmere ute også, det er blitt vår. Så nå går det an for fluer som oss å være ute uten å fryse i hjel. Barna leker, hopper strikk, slenger tau og springer etter hverandre i gata. Fernando og jeg liker å sitte og se på dem. De finner på så mye moro!

Kasper og Kristin går ofte sammen fra skolen. Når vi ser dem komme rundt hjørnet til gata vår, pleier Fernando og jeg og fly for å møte dem. Da pleier de å komme løpende mot oss, slik at vi kan lande på skulderen eller i håret deres. Men i dag løper de ikke. De stopper ved krysset i stedet og ser opp på en plakat som noen har klistret på det høye gjerdet som står der.

- Frida og Fernando! Kom hit og se på denne plakaten, roper Kasper. - Det kommer sirkus til byen i kveld!

-Å, se på de fine elefantene, sukker Kristin.

– Og de morsomme klovnene. Jeg løper hjem og spør om vi kan gå på sirkus i dag, sier Kristin og springer hjemover.

Fernando og jeg flyr rundt og ser på plakaten med elefanter og klovner. Vi har aldri sett en elefant før, men nå skjønner vi at det er et stort dyr. Veldig stort. Mye større enn klovnen. Kanskje elefanter er farlige?

-Så stor elefanten er, sier Fernando og ser på meg.

-Men vi er flere enn den, sier jeg.

-Hva mener du? undrer Fernando.

-Elefanten er en, men vi er to. Altså er vi flere enn den, forklarer jeg.

-Mener du at vi kan klare å ta den, siden vi er to? Vi er jo bare fluer, utbryter Fernando forskrekket.

-Vi er ikke bare fluer. Og vi skal ikke ta, bare erte, smiler jeg. - Skal vi bli med på sirkus?

-Tja … Fernando er først litt i tvil. - Kanskje ordentlig sirkus er moro for fluer også? Vi klarer vel sikkert å lage litt rampestreker der. Og det er sikkert mye større enn fluesirkuset hjemme.

-Vi flyr hjem og sjekker hva som skjer, foreslår jeg.

Mammaen og pappaen, Kristin og Kasper skal på sirkus. Det skal Fernando og jeg også! Endelig setter de seg i bilen og reiser avsted. Fernando og jeg flyr inn og setter oss i bakruta.

-Jeg gleder meg så veldig, sier Kristin og ser veldig spent ut.

-Jeg gleder meg til klovnene, legger Kasper til.

-Og jeg tror fluene er med, smiler pappaen og ser lur ut. – Så da blir det vel sirkus?

-Jeg lurer på om du skal slippe meg av, stønner mammaen. – Jeg er glad i fluene.

De redda livet til Kasper den gangen i svømmebassenget i Spania, men jeg husker veldig godt den julegudstjenesten, og på sirkus er det litt mer å tulle med enn en halvgammel prest…

-Nei, det er klart du må bli med!

Jeg slipper deg ikke av, ler pappaen og kjører videre. – Nå skal det bli sirkus! Hold dere fast!